Document ID: 32008R0001

REGOLAMENT TAL-KUNSILL (KE) Nru 1/2008
ta’ l-20 ta’ Diċembru 2007
li jwassal għal sospensjoni temporanja tad-dazji tad-dwana fuq l-importazzjoni ta’ ċerti ċereali għas-sena finanzjarja ta’ bejgħ 2007/2008
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 26 u l-paragrafu 4 ta’ l-Artikolu 133 tiegħu,
Wara li kkunsidra l-proposta tal-Kumissjoni,
Billi:
(1)
Ir-Regolament (KE) Nru 1784/2003 tal-Kunsill tad-29 ta’ Settembru 2003 rigward l-organizzazzjoni komuni tas-swieq fis-settur taċ-ċereali (1) jistipula skema ta’ protezzjoni fir-rigward ta’ l-effetti negattivi eventwali ta’ l-importazzjoni, li l-għan tagħhom huwa partikolarment li jistabblizza s-suq Komunitarju.
(2)
B’mod ġenerali, ir-rati tad-dazji tad-dwana applikabbli għall-prodotti agrikoli skond il-ftehim ta’ l-Organizzazzjoni Dinjija tal-Kummerċ (WTO) huma ffissati fit-tariffa tad-dwana komuni. Madankollu, għal ċerti ċereali, l-importazzjonijiet imwettqa fil-qafas tal-kwoti tariffarji li ġejjin mill-ftehim internazzjonali konklużi skond it-Trattat, jew li jirriżultaw minn atti oħrajn tal-Kunsill huma sottoposti għal dazji speċifiċi.
(3)
It-talba dinjija tinsab f’sitwazzjoni ta’ żieda strutturali marbuta mat-titjib fil-livell tal-ħajja fil-pajjiżi emerġenti, kif ukoll ma’ l-iżvilupp tal-produzzjoni ta’ bijokarburanti, il-ħażniet dinjin taċ-ċereali fit-tmiem tas-sena finanzjarja 2007/2008 qed jonqsu għat-tielet sena konsekuttiva u ser ikollhom jistabbilixxu ruħhom għall-aktar livell dgħajjef sa mis-sena finanzjarja 1979/1980. F’tali kuntest, il-prezzijiet fis-suq taċ-ċereali dinjin iġġeneraw żieda qawwija sa mill-bidu tas-sena finanzjarja 2007/2008, b’żjidiet ta’ 50 % f’dak li jikkonċerna l-qamħ, ta’ 30 % f’dak li jikkonċerna x-xgħir u ta’ 20 għal 30 % f’dak li jikkonċerna l-qamħirrum.
(4)
Minħabba l-kundizzjonijiet klimatiċi mhux favorevoli fil-parti l-kbira ta’ l-Istati Membri, il-produzzjoni taċ-ċereali tas-sena finanzjarja 2007/2008 hija stmata għal 258 miljun tunnellata, jiġifieri tnaqqis ta’ 8 miljun tunnellata (3 %) meta mqabbla mal-ħsad tas-sena finanzjarja 2006/2007 li diġà kienet limitata. Dan it-tnaqqis fil-produzzjoni Komunitarja jikkonċerna b’mod aktar partikolari l-qamħ u l-qamħirrum, imma għandu effetti fuq is-settur taċ-ċereali kollu, li jġib diffikultajiet għal tqassim ta’ provvista ekwilibrata tas-suq Komunitarju. Dan in-nuqqas ta’ ekwilibriju jikkonċerna partikolarment iċ-ċereali ta’ l-għalf minħabba differenzi nnutati bejn ir-reġjuni differenti tal-Komunità, f’termini ta’ kwalità u ta’ kwantitajiet ta’ ċereali prodotti u ta’ modifiki fl-aġir ta’ l-operaturi fl-użu ta’ ċereali differenti disponibbli, li jiġu minnhom. Dan it-tnaqqis globali fi-produzzjoni ma jistax min-naħa l-oħra jiġi kumpensat miż-żieda tassew lokalizzata tal-produzzjoni tax-xgħir, ta’ segala u ta’ ħafur innutata.
(5)
Is-swieq taċ-ċereali Komunitarji rreġistraw titjib spettakolari tal-prezzijiet fis-suq sa mil-bidu tas-sena finanzjarja 2007/2008. Iż-żieda hija sostanzjali kemm b’mod nominali, u kemm meta titqies il-varjazzjoni eċċezzjonalment għolja li teżisti bejn il-prezzijiet fis-suq u l-prezz ta’ l-intervent. Is-sitwazzjoni tapplika kemm għaċ-ċereali tat-tiben u kemm għall-qamħirrum. Mill-bidu tas-sena finanzjarja 2007/2008, il-prezz tal-qamħ għat-tħin f’Rouen tela’ minn 179 EUR/t għal kważi 300 EUR/t fil-bidu tax-xahar ta’ Settembru 2007 fil-waqt li l-prezz tax-xgħir għal-għalf f’Rouen żdied b’aktar mid-doppju meta mqabbel mas-sajf 2006, u tela’ sa 270 EUR/t fit-tmiem tax-xahar ta’ Settembru 2007. Ix-xgħir għall-immaltjar (malting) irreġistra wkoll żieda qawwija billi tela’ għal kważi 310 EUR/t fit-tmiem tax-xahar ta’ Settembru 2007. Il-qamħirrum Franċiż minn Bayonne segwa l-istess tendenza u tela’ minn 183 EUR/t fil-bidu tas-sena finanzjarja biex laħaq, fl-aqwa tiegħu, prezz ta’ 255 EUR/t f’nofs Settembru 2007. Sitwazzjoni bħal din hija l-konsegwenza tad-disponibbiltajiet Komunitarji mnaqqsa tal-qamħ u tal-qamħirrum, tar-riżultati kwalitattivi medji u ta’ żieda fil-ħażniet Komunitarji ta’ intervent li fil-fatt huma inferjuri għal 500 000 tunnellata.
(6)
Bħala reazzjoni għal din is-sitwazzjoni ta’ tensjoni qawwija fuq is-swieq, jaqbel li tiġi favorita l-għotja ta’ provvisti lis-suq Komunitarju taċ-ċereali u li tiġi stipulata għalhekk sospensjoni tad-dazji tad-dwana għall-importazzjoni għal ċerti ċereali kemm bħala kwoti tariffarji b’ dazju mnaqqas u kemm fil-qafas ta’ l-importazzjonjiet ta’ dazju komuni. Madankollu jaqbel li l-applikazzjoni ta’ tali miżura tiġi limitata għas-sena finanzjarja ta’ bejgħ 2007/2008.
(7)
Din il-miżura trid, min-naħa l-oħra, tkun tista’ titneħħa mingħajr dewmien f’każ ta’ tfixkil jew ta’ theddid ta’ tfixkil fuq is-suq tal-Komunità. Għalhekk, tista’ tkun prevista l-possibbiltà, għall-Kummissjoni, li tieħu miżuri xierqa mingħajr dewmien sabiex tistabbilixxi mill-ġdid id-dazji tad-dwana, sakemm dan ikun ġustifikat mis-sitwazzjoni tas-suq, u li tiddetermina l-kriterji li skondhom din is-sitwazzjoni trid tiġi meqjusa bħala tali.
(8)
Dawn il-miżuri jridu jitwaqqfu skond id-deċiżjoni 1999/468/KE tal-Kunsill tat-28 ta’ Ġunju 1999 li tistabbilixxi t-termini ta’ l-eżerċizzju ta’ twettiq mogħtija lill-Kummissjoni (2),
ADOTTAT DAN IR-REGOLAMENT:
Artikolu 1
1. L-applikazzjoni tad-dazji tad-dwana għall-importazzjoni tal-prodotti li jaqgħu taħt il-kodiċi NM 1001 90 99, NM 1001 10, NM 1002 00 00, NM 1003 00, NM 1005 90 00, NM 1007 00 90 hija sospiża sat-30 ta’ Ġunju 2008, għall-importazzjonijiet kollha ta’ dazju komuni mwettqa, skond l-Artikolu 9 tar-Regolament (KE) Nru 1784/2003, jew fil-qafas tal-kwoti tariffarji b’dazju mnaqqas mibdija skond l-Artikolu 12 tar-Regolament imsemmi.
2. Il-Kummissjoni tista’ terġa’ tistabilixxi d-dazji tad-dwana għall-livelli u skond il-kundizzjonijiet stipulati fl-Artikolu 10 tar-Regolament (KE) Nru 1784/2003 meta. Għal prodott wieħed jew aktar previsti fil-paragrafu 1, il-prezz FOB, ikkalkulat fil-portijiet Komunitarji, huwa ta’ anqas minn 180 % tal-prezz ta’ l-intervent, jew, f’dak li għandu x’jaqsam mal-prodotti li għalihom ma jeżistix prezz ta’ l-intervent, għal 180 % ta’ 101.3 EUR/t.
3. Jekk ikun neċessarju, it-termini ta’ l-applikazzjoni ta’ dan ir-Regolament jiġu adottati skond il-proċedura stipulata fil-paragrafu 2 ta’ l-Artikolu 25, tar-Regolament (KE) Nru 1784/2003.
Artikolu 2
Dan ir-Regolament jidħol fis-seħħ fis-seba’ jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan japplika għall-importazzjonijiet imwettqa fuq il-bażi taċ-ċertifikati ta’ l-importazzjoni mogħtija mill-jum li fih jiġi ppubblikat.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 20 ta’ Diċembru 2007.

Labels: 3
17
5